Brug stort ineen: M1 bly gesluitFoto: Netcare 911 Parks Tau, burgemeester vir Johannesburg, het laat Woensdagaand gesê dit is onwaarskynlik dat die M1-snelweg Donderdag oopgemaak sal word vir verkeer. Twee persone is dood en 23 beseer toe ŉ voetgangerbrug, wat nog in aanbou was, ineengestort het. Ooggetuies het vroeër aangevoer die brug, naby die Graystonweg-afrit wat na Sandton lei, het ineengestort weens sterk rukwinde in die gebied. Die brug word deur Murray & Roberts opgerig. Die steierwerk, puin en metaalstrukture wat die brug moes ondersteun, het op motors geval wat op die M1 gery het. Van die motors is onder die puin vasgekeer. Paramedici moes passasiers uit ŉ taxi bevry. Twee mense, wat albei nog lewe, was ook in ŉ motor onder die puin vasgekeer. Volgens Tau is die stad nou gefokus op die “nooddienswerk” wat uitgevoer moet word. Hy het gesê die stad het besluit om die “Park and Ride”-busse gratis beskikbaar te stel sodat die publiek toegang kan hê tot Sandton. Hy het bygevoeg die projek duur voort, aangesien ongeveer 10 000 mense tans van die Grayston-brug gebruik maak.